Predkladacia správa

V dňoch 23. – 24. 12. 2004 vykonal prezident Slovenskej republiky Ivan Gašparovič historicky prvú návštevu v európskych inštitúciách, počas ktorej uskutočnil stretnutia s predsedom Európskej komisie Josém Manuelom Durãom Barrosom, predsedom Európskeho parlamentu Josepom Borrellom a so slovenským komisárom pre vzdelávanie, odbornú prípravu, kultúru a mnohojazyčnosť Jánom Figeľom. 

Stretnutia potvrdili ambíciu Slovenska stať sa plnohodnotným členom európskej rodiny, aktívne sa zúčastňovať na rozhodovacích procesoch vrámci Únie a svojimi skúsenosťami prispieť k prehlbovaniu jej ďalšieho kultúrneho a hospodárskeho rozvoja.

Prezident so svojimi partnermi hovoril o.i. o problematike ratifikácie Zmluvy o ústave pre Európu, rozširovaní EÚ, ekonomických reformách na Slovensku, ale i o odstraňovaní následkov prírodnej katastrofy,  ktorá nedávno postihla Slovensko.

Vzhľadom na veľmi dobré načasovanie, bol o pracovnú návštevu prezidenta mediálny záujem, čo podčiarkli aj zorganizované brífingy po každom pracovnom rokovaní a poskytnutie rozhovoru pre týždenník European Voice.

	Keďže materiál je len informatívny a predkladaný na rokovanie vlády iba na vedomie, v zmysle bodu 3.1.5 Metodického pokynu vedúceho Úradu vlády nebol predložený na medzirezortné pripomienkové konanie.